છાવણીના ઇતિહાસમાં આવો જ એક બીજો કિસ્સો બન્યો હતો. એપ્રિલ ૨૮, ૧૯૪૫ના દિવસની સવારે સ્ટર્ન અને મિતિક, ઓસ્કરની ઑફિસમાં જ હતા. એ સવારે કેદીઓ ભયની કગાર પર આવીને ઊભા રહી ગયા હતા, કારણ કે સ્ટર્મબેનફ્યૂહરર હેસીબ્રોએકે બધા જ કેદીઓને એક સાથે મૃત્યુદંડ ફરમાવી દીધો હતો! એ દિવસે ઓસ્કરનો સાડત્રીસમો જન્મદિવસ હતો અને જશન મનાવવા માટે કોગ્નેકની બોટલ ખોલવામાં આવી હતી. બર્નો પાસે આવેલા હથિયારોના એસેમ્બ્લી પ્લાંટમાંથી આવેલો તાર ઓસ્કરના ટેબલ પર પડ્યો હતો. તારમા લખ્યું હતું કે ઓસ્કરના ટેંક વિરોધી ગોળા એટલી ખરાબ રીતે બનાવવામાં આવ્યા હતા, કે ગુણવત્તાની બધી જ કસોટીઓમાં એ નિષ્ફળ નીવડ્યા હતા! યોગ્ય ઉષ્ણતામાને ગરમ કરવામાં આવ્યા ન હોવાને કારણે ચકાસણીના સમયે જ ગોળા તૂટી જતા હતા!